《云栈》
清代·冯云骧

山腰万仞露，不临不测渊。俯身窥栖鹘，举手接飞鸢。

山头旧冰雪，闪闪挂飞泉。溪中万古石，跳珠溅潺湲。

忽惊仄路绝，空行驾危椽。峰峰自回合，藤曼束荒烟。

盘盘缘石壁，磴磴扪青天。遥看来往人，缥缈讶飞仙。

更闻猛虎啸，当我踞层巅。劳臣有定限，岂敢惮艰难。

匹马千山外，迢迢夕照前。

作者简介：冯云骧，字讷生，代州人。顺治乙未进士，康熙己未举博学鸿词，历官福建督粮道。有《飞霞楼诗》、《云中集》、《国雍》、《草沱园偶辑》、《瞻花稿》、《涉霞吟》、《青苔篇》。